CELEX ID: 32011R1358
Publication Date: 2011-12-14

Document:
EUROPOS CENTRINIO BANKO REGLAMENTAS (ES) Nr. 1358/2011
2011 m. gruodžio 14 d.
kuriuo iš dalies keičiamas Reglamentas (EB) Nr. 1745/2003 dėl privalomųjų atsargų reikalavimo taikymo (ECB/2003/9)
(ECB/2011/26)
EUROPOS CENTRINIO BANKO VALDANČIOJI TARYBA,
atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
atsižvelgdama į Europos centrinių bankų sistemos ir Europos Centrinio Banko statutą (toliau - ECBS statutas), ypač į jo 19 straipsnio 1 dalį,
kadangi:
(1)
ECBS statuto 19 straipsnio 1 dalis nustato, kad Europos Centrinis Bankas (ECB), siekdamas pinigų politikos tikslų, gali reikalauti, kad valstybėse narėse įsteigtos kredito įstaigos privalomąsias atsargas laikytų ECB ir nacionalinių centrinių bankų sąskaitose ir kad privalomųjų atsargų skaičiavimo ir nustatymo taisykles gali patvirtinti Valdančioji taryba;
(2)
2003 m. rugsėjo 12 d. Europos Centrinio Banko reglamentas (EB) Nr. 1745/2003 dėl privalomųjų atsargų reikalavimo taikymo (ECB/2003/9) (1), inter alia, nustato įstaigų, kurioms taikomi privalomųjų atsargų reikalavimai, kategorijas ir atsargų normas, taikomas konkrečioms įsipareigojimų kategorijoms;
(3)
2011 m. gruodžio 8 d. Valdančioji taryba nusprendė, jog būtina imtis papildomų padidintos kredito paramos priemonių, kad būtų palengvintas bankų skolinimasis ir likvidumas euro zonos pinigų rinkoje. Kadangi siekiant sureguliuoti pinigų rinkos sąlygas, ECB privalomųjų atsargų sistemos reikalavimas neturi būti taikomas tokia pačia apimtimi kaip įprastomis sąlygomis, būtina sumažinti atsargų normą iki 1 %, kad būtų pagerintas likvidumo teikimas Eurosistemos pinigų politikos operacijų kitoms sandorio šalims. Todėl reikia iš dalies pakeisti Reglamentą (EB) Nr. 1745/2003 (ECB/2003/9),
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1745/2003 (ECB/2003/9) dalinis pakeitimas
Reglamento (EB) Nr. 1745/2003 (ECB/2003/9) 4 straipsnio 2 dalis pakeičiama taip:
„2. Visiems kitiems atsargų bazės įsipareigojimams taikoma 1 % atsargų norma.“
2 straipsnis
Įsigaliojimas
1. Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
2. 1 straipsnis taikomas nuo laikymo laikotarpio, prasidedančio 2012 m. sausio 18 d.
Priimta Frankfurte prie Maino 2011 m. gruodžio 14 d.

EuroVoc Classification:
Level 1: 100148
100152
Level 2: 100199
100230
100200
Level 3: 54
1452
4602
2510
All Descriptors: 178
3246
3446
5797